LV Eiropas Savienības Oficiālais Vēstnesis C 44/18

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 44/07

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 (1) 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

VIENOTS DOKUMENTS

PADOMES REGULA (EK) Nr. 510/2006

“ ” (LONGKOU FEN SI)

EK Nr.: CN-PGI-0005-0623-16.07.2007

AĢIN ( X ) ACVN ( )

1. Nosaukums:

“ ” (Longkou Fen Si)

2. Dalībvalsts vai trešā valsts:

Ķīnas Tautas Republika

3. Lauksaimniecības produkta vai pārtikas produkta apraksts:

3.1. Produkta veids:

2.7. grupa. Makaronu izstrādājumi.

3.2. Produkta apraksts, uz kuru attiecas nosaukums (1):

Nūdeles “Longkou Fen Si” ir pavedienam līdzīgs, sauss cietes produkts, kas gatavots no zaļajām pupiņām un zirņiem.

Pēc izskata nūdeles “Longkou Fen Si” ir baltas un caurspīdīgas, visi pavedieni ir vienāda resnuma (nav divkāršu vai salūzušu pavedienu); tās ir mīkstas un elastīgas; garša ir tīra, nūdelēm nav neraksturīgas smaržas, un tajās nav saskatāmu piemaisījumu. Šo nūdeļu raksturīgākā īpašība ir tā, ka tās vārīšanās temperatūrā nesaželē. Arī vārot šīs nūdeles veselu stundu, atsevišķi pavedieni nelīp kopā, nesaželē, un ir tikai daži salūzuši pavedieni vai tādu nav vispār.

Nūdeļu “Longkou Fen Si” raksturīgās īpašības ir šādas: tās satur daudz cietes (vairāk nekā 75 %), tās satur mazāk nekā 15 % ūdens, pavedienu diametrs nepārsniedz 0,7 mm, un, nūdeles vārot ūdenī 45 minūtes, salūzušo nūdeļu īpatsvars ir mazāks par 10 %, un pelnu saturs nūdelēs ir mazāks par 0,5 %.

3.3. Izejvielas (tikai pārstrādātiem produktiem):

Nūdeles “Longkou Fen Si” gatavo no zaļajām pupiņām un zirņiem.

Attiecībā uz izejvielu izcelsmes vietu ierobežojumu nav, drīkst izmantot arī importētas izejvielas.

Audzējot zaļās pupiņas un zirņus, nedrīkst lietot mēslošanas līdzekļus un ķīmiskas vielas. Priekšroku dod izejvielām, kas iegūtas tajā pašā gadā. Izejvielu maksimālais glabāšanas laiks nedrīkst pārsniegt gadu; turklāt piemēro šādus nosacījumus:

— sēklām jābūt stingrām un veselām,

— piemaisījumu vai citas krāsas sēklu īpatsvars nedrīkst pārsniegt 1 %, un

— mitruma saturs ir zemāks par 13,5 %.

Ūdens jāņem no ūdens avotiem ģeogrāfiskajā apgabalā.

3.4. Dzīvnieku barība (tikai dzīvnieku izcelsmes produktiem):

—

3.5. Īpaši ražošanas posmi, kas jāveic noteiktajā ģeogrāfiskajā apgabalā:

Zaļo pupiņu vai zirņu mērcēšana, nogulsnēšana, cietes pastas atdalīšana, pastas kulšana, filtrēšana un žāvēšana (saulē vai ar karsta gaisa plūsmu) jāveic noteiktajā ģeogrāfiskajā apgabalā.

3.6. Īpaši noteikumi griešanai, rīvēšanai, iepakošanai u. c.:

Sausas nūdeles “Longkou Fen Si” fasē atbilstoši klientu prasībām.

3.7. Īpaši noteikumi marķēšanai:

Uz nūdeļu “Longkou Fen Si” marķējuma jābūt šādai informācijai: nosaukums, ražotāja nosaukums un adrese, preču zīme, iepakojuma specifikācija, ražošanas datums un glabāšanas termiņš, sastāvdaļas un partijas numurs.

4. Precīza ģeogrāfiskā apgabala definīcija:

Apgabals atrodas Shandong pussalas ziemeļos, ietverot Longkou pilsētu, Zhaoyuan pilsētu, Penglai pilsētu, Laiyang pilsētu un Laizhou pilsētu Shandong provinces Yantai pilsētas administratīvajā apgabalā Ķīnā. Apgabalā plūst Dzeltenā upe un Jie upe.

5. Saikne ar ģeogrāfisko apgabalu:

5.1. Ģeogrāfiskā apgabala specifika:

Ģeogrāfiskajā apgabalā plūst Dzeltenā upe un Jie upe, un ūdens kvalitāte ir laba. Reģions ir tipisks silto kontinentālo musonu reģions, kurā dominē mēreni mitrs klimats. Tur ir četri noteikti gadalaiki, mērens vējš, atbilstoša temperatūra, zems gaisa mitrums, daudz dienasgaismas stundu un unikāla mikrobioloģiskā sistēma.

5.2. Produkta specifika:

Nūdelēm “Longkou Fen Si” raksturīgs tas, ka tās satur daudz cietes, tās ir ļoti elastīgas, un tajās nav piemaisījumu. Nūdeles “Longkou Fen Si” vārot ūdenī 45 minūtes, salūzušo nūdeļu īpatsvars ir mazāks par 10 %.

5.3. Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN):

Dabas faktori

Ūdens kvalitāte. Ražošanas procesā ļoti svarīga ir cietes kvalitātes kontrole. Galvenā cietes iegūšanas metode ir šāda: pēc izmērcētu zaļo pupiņu vai zirņu sasmalcināšanas atdala mizu atlikumu; ciete kondensējas Streptococcus lactis iedarbībā; pēc tam cieti ekstrahē žāvējot. Šī metode pazīstama kā skābā mērcēšanas šķidruma raudzēšanas metode. Šajā procesā izšķiroša nozīme ir Streptococcus lactis, un ūdens kvalitāte ir noteicošais elements Streptococcus lactis augšanas un vairošanās gaitā. Ūdeni, kas nav piesārņots un ir bez smaržas, kas garšo labi, nav rūgts, kurā ir daudz minerālvielu, parasti sauc par saldūdeni. Metālu daļiņas un neorganiskie sāļi saldūdenī būtiski ietekmē labvēlīgo mikroorganismu augšanu un vairošanos, kā arī to ražotos fermentus. Tas savukārt ietekmē cietes kondensāciju un saglabāšanu, kā arī tās kvalitāti. Piesārņots ūdens vai ūdens, kura pH līmenis ir pārāk augsts vai pārak zems, vai kas satur pārāk daudz hlora jonu vai sulfātu jonu, pastāvīgi kavēs mikroorganismu augšanu un vairošanos, un tā rezultātā mikroorganismi var sākt ražot klasterīnu, tādējādi zaudējot spējas kondensēt cieti. Tāpēc ūdens kvalitāte būtiski ietekmē cietes ražošanas rādītājus un nūdeļu “Longkou Fen Si” kvalitāti. Nereti saka, nūdeļu gatavošana ir kā sudraba iegūšana no ūdens. Meistars ar tādām pašām metodēm var ražot ļoti kvalitatīvas nūdeles nūdeļu “Longkou Fen Si” ražošanas apgabalā, bet līdzvērtīgas kvalitātes nūdeles nebūtu iespējams ražot citviet, un dažos reģionos pat nevarētu iegūt cieti. Tas skaidri liecina par ūdens kvalitātes ietekmi uz nūdelēm “Longkou Fen Si”. Yantai reģions ir kalnains. Upju ūdens pieplūst no kalnu avotiem. Tie nav piesārņoti, un to pH līmenis ir 6,9–7,4, bet hlora un sulfātu jonu saturs ir zems. Šajā reģionā ūdens ir piemērots tam, lai no zaļajām pupiņām un zirņiem iegūtu cieti, izmantojot skābā mērcēšanas šķidruma raudzēšanas metodi, un tas labvēlīgi ietekmē nūdeļu “Longkou Fen Si” augsto cietes saturu.

Klimats un ģeogrāfiskā vide. Otrs būtisks nūdeļu “Longkou Fen Si” kvalitātes faktors ir žāvēšana. Minēto nūdeļu ražošanu var iedalīt divos periodos: pavasarī un rudenī. Pavasara ražošanas periods sākas ar pavasara ekvinokciju un ilgst līdz vasaras saulgriežiem, bet rudens ražošanas periods sākas ar “baltās rasas dienu” (septembra sākumā) un ilgst līdz “dziļajam sniegam” (decembra sākums), kopā sešus mēnešus. Vislabākās nūdeles “Longkou Fen Si” ir tās, ko ražo periodā no “labības lietiem” (aprīļa beigās) līdz vasaras sākumam un no rudens ekvinokcijas līdz ziemas sākumam. Pārējā laikā ražoto nūdeļu kvalitāte ir zemāka nekā pavasarī un rudenī ražoto nūdeļu kvalitāte. Tas galvenokārt atkarīgs no tā, ka ziemā temperatūra ir pārāk zema, tāpēc Streptococcus lactis fermentācijā vairojas sliktāk. Nūdeles “Longkou Fen Si”, kas žuvušas pārāk lēni vai pat sasalušas, ir sliktākas kvalitātes, savukārt vasarā temperatūra ir pārāk augsta, un ir grūti kontrolēt citu baktēriju daudzumu rūgšanas procesā. Citi iespējamie negatīvie faktori: pārāk lietains, pārāk maz vēja, un saules gaisma ir pārāk spēcīga žāvēšanas procesa laikā. Visi šie faktori kopā pazemina nūdeļu “Longkou Fen Si” kvalitāti. Nūdeļu “Longkou Fen Si” ražošanas apgabalā ir piemērota temperatūra, kas veicina Streptococcus lactis vairošanos. Arī piemērotie vēja un mitruma apstākļi sekmē žāvēšanas procesu.

Tehnikai uzlabojoties, žāvēšana ar karsta gaisa plūsmu pakāpeniski aizstāj tradicionālo žāvēšanu saulē. Tas ir pielāgots process, kas imitē pamatapstākļus, kādi ir, žāvējot saulē. Patlaban, ražojot nūdeles “Longkou Fen Si”, izmanto gan žāvēšanu saulē, gan žāvēšanu ar karsta gaisa plūsmu.

Cilvēkfaktori

Ir zināms, ka jau Ziemeļu Wei periodā Zhaoyuan dzīvojošie ļaudis bija apguvuši cietes iegūšanas metodes un sākuši gatavot vienkāršas nūdeles Song dinastijas laikā.

Pirmās ražotnes, kas gatavoja nūdeles no zaļajām pupiņām, 19. gadsimtā izveidojās pašreizējā Zhaoyuan pilsētas Zhangxing rajona Beilizhuang daļā, un tās ir vecākās nūdeļu ražotnes, kas joprojām saglabājušās.

Honkongā 1860. gadā nodibināja Hongtai nūdeļu veikalu, kas iepirka Zhaoyuan ražotās nūdeles un transportēja tās no Longkou. Uz ārējā iepakojuma bija marķējums “Longkou Fen Si”, un kopš tā laika produkts ir pazīstams ar nosaukumu “Longkou Fen Si”.

Qing valdība 1862. gadā Yantai izveidoja Austrumu muitu ar apakšnodaļu Longkou, kura ļoti aktīvi sekmēja nūdeļu “Longkou Fen Si” transportu un tirdzniecību. Longkou ostu atvēra ārējai tirdzniecībai 1914. gada janvārī. Arvien vairāk Zhaoyuan iedzīvotāju atvēra nūdeļu veikalus Longkou, sekmējot nūdeļu “Longkou Fen Si” eksportu. Tāpēc nūdelēm “Longkou Fen Si” ir laba slava gan vietējā mērogā, gan ārzemēs.

Ņemot vērā produkta ilgo atpazīstamību, Shandong provinces ārējās tirdzniecības departamenti izmantojuši nosaukumu “Longkou Fen Si”, lai veicinātu eksportu.

Atsauce uz specifikācijas publikāciju:

(Regulas (EK) Nr. 510/2006 5. panta 7. punkts)

(1) OV L 93, 31.3.2006., 12. lpp.